Nauru geografija

Nauru geografija – Nauru valstybės gamtinių sąlygų aprašymas.

 Padėtis 

Nauru – maža, plokščia koralinė sala pietų Ramiajame vandenyne, Okeanijoje, Mikronezijoje, į pietus nuo Maršalo salų, 53 km į pietus nuo pusiaujo. Nauru yra viena iš trijų fosfatinių Okeanijoje – kitos dvi Banaba Kiribatyje ir Makatea Prancūzijos Polinezijoje.

Salos plotas – 21 km², kranto linijos ilgis – 30 km.Nauru, The World Factbook, CIA. Sala ovali, 6 km ilgio ir 4 km pločio. Koralų rifai, nutolę nuo kranto 150–300 m. Tarp rifų padaryti kanalai leidžia įplaukti nedideliems laivams. Pakrantėse yra lagūnų, rytuose įsiterpia nedidelė Anibaro įlanka.

 Paviršius 

Sala vulkaninės ir koralinės kilmės. Jos pagrindą sudaro bazaltas – užgęsusio ugnikalnio kraterio liekanos, kurį dengia koralinės uolienos.

Paviršius plokščias, uolėtas, vidutiniškai 30 m aukščio (vadinamasis Topsaidas). Aukščiausia vieta – Komand Ridžas (70 m). Pakrantėje – siaura (plotis 100–300 m) pakrantės žemuma, smėlėti paplūdimiai, vietomis yra skardžių. Salos pietinėje dalyje – Mokos urvai. Nauru viduryje – fosfatų (nauruito) telkiniai.

 Klimatas 
Nauru klimatas jūrinis ekvatorinis. Drėgnasis metų laikas tęsiasi nuo lapkričio iki vasario, kovą–spalį vyrauja šiaurės rytų krypties vėjai. Pasitaiko sausrų. Vidutinė metinė temperatūra +28 °C. Per metus iškrinta 2100 mm kritulių. Būna taifūnų.

 Hidrografija 

Nauru upių nėra. Tėra nedidelis požeminis ežeras Mokos šulinys ir Buados lagūninis ežeras salos pietvakariuose (pasipildo krituliais, vandens paviršius yra 5 m aukščiau nei vandenyne). Geriamojo vandens telkinių nėra – jis įvežamas.

 Gyvoji gamta 
Miškų šalyje nėra.Forest area (% of land area) – Nauru, The World Bank Gamta skurdi: siaurame pakrantės ruože auga kokosinės palmės, pandanai, fikusai, lauramedžiai. Didžioji dalis salos teritorijos nuniokota kasant fosfatus ir klintis.

Nauru užfiksuotos 56 vietinės ir 125 įvežtinės augalų bei gyvūnų rūšys. Rastos 8 roplių ir 36 paukščių rūšys. Bioįvairovė skurdi, geresnė tik koralinių rifų būklė.[https://www.cbd.int/countries/profile/?country=nr 
Nauru – Main Details], Convention on Biological Diversity Yra endeminė paukščių rūšis – naurinė nendrinukė (Acrocephalus rehsei).„Eastern Micronesia tropical moist forests“. Terrestrial Ecoregions. World Wildlife Fund. Saugomų teritorijų nėra.Nauru Island, Nauru Protected Areas Map , World Database on Protected Areas

 Šaltiniai